Judiopan jis jepapan Jerusalén ntꞌa tapatja.
Yupj sacerdotepan sin tjajam Juan ntꞌa jis la veles jupj lal.
Auxiliarpan sin tjajam wa yupj jis lal.
Sin tjajam la tjüꞌüy,
tjunuc tsjan mpes ꞌücj bautizar la tjiji.
Juan seletsja mpes tjevele jupj.
Niná pajal tülü way jis wala tjevele Juan:
—Dios tjevele püná jupj ca jas majamas Jepa Püné judiopan ntꞌa,
jis capj la pꞌacj.
Nam ꞌa jupj tulucj.
Yupj tjowelepj Juan lal:
—Jipj velen ninana tulucj jipj.
¿Pjacj ne jipj?
¿Ncu Elías jipj,
jupj ne pajal püna tüpüꞌü?
Juan jis wala tjevele:
—Napj Elías tulucj.
Yupj la tjüꞌüy:
—¿Ncu jipj profeta niná Dios tjevele ca jas majamas cupj ntꞌa la veles jupj mpes?
Juan jis wala tjevele:
—Jupj tulucj napj.
Mpes jupj lal tjowelepj:
—Qjuis wala mvelen pjacj jipj ne ꞌücj nin la cüjay niná.
Cupj quelel jis wala velecj ncupj qjuisin tjajam.
¿Tsjan velen jipj pꞌiyá poꞌó?
Jupj tjevele:
—Isaías Dios mpes tjevele pajal püna.
La pjaní napj nin poꞌó tjevele jupj.
Tjevele:
‘Yom niná wa cjuwá ntꞌa ca mim.
Pajal ca quelel mveles gente jilal napj mpes.
Mpes yümücj ca mveles:
“Malala nujola nun,
jümücj la luꞌulú jinwá.
Po ma malala nujola tꞌas quinam.
ꞌÜsüs nujola tꞌas qjuis Jepa Püné jos jinwá.” ’
Nin tjevele Isaías ca nin mvelé napj —tjevele Juan.
Fariseopan nepenowá Juan lal tjowelepj wa.
Jepapan sin tjajam wa yupj.
Yupj tjowelepj:
—Jipj velen jipj Yom niná tulucj,
Yom niná Dios tjevele ca jas majamas jis capj la pꞌacj judiopan.
Jipj velen Elías tulucj jipj.
Jipj velen jipj profeta niná tulucj,
profeta niná Dios tjevele ca jas majamas la veles jupj mpes.
¿Tsjan pjucj bautizar la sejay jipj?
Juan jis wala tjevele:
—Napj bautizar la nusejay la pꞌin ꞌüsǘ mpes.
Yom pꞌa wa wine nun potjaqué ntꞌa,
nun ma solejé pjacj ne jupj.
Jupj jacꞌ locopyaya napj lal,
Dios Popel vele jin.
Jupj ca mveles wa nun jis lal Dios mpes.
Pajal püné jupj napj lal.
Napj pajal tsjicj way jupj lal.
Po ꞌüsüs napj lal tsjiꞌ lejay jupj mpes.
Napj jupj caite syoc la pꞌin,
ꞌücj napj lal —nin tjevele Juan niyom jilal.
Nin tepyala Betania moꞌó ꞌüsǘ naꞌaj poꞌó.
Jordán lotsja ꞌüsǘ püné.
Juan bautizar líjitsja neꞌaj.
Pꞌa jyawca Juan tjinyuca Jesús jactsja jupj ntꞌa.
Mpes Juan tjevele neꞌaj tjatja jis lal:
“¡Tjunucú nun!
Niná Dios jas tjejyama.
Jupj ca mpaꞌis gente mpes.
Jupj tepeꞌe na,
Dios ca perdonar lis mijis malala nyuca la tjajay.
Tꞌan̈ pꞌin jupj mpes tjevelé.
‘Yom pjaní jacꞌ locopyaya napj lal —tjevelé—.
Más püné way jupj napj lal.
Mwalá way pǘꞌütsja napj lal,
mpes más püné jupj napj lal’,
nin tjevelé napj.
Napj quelel sin ꞌyüsa lejaytsja israelpan pjacj ne jupj.
Nin mpes tjacuwis,
bautizar la sejay ꞌüsǘ lal.
Püna pꞌin napj pꞌiyá ma seletsja pjacj ne jupj”,
tjevele Juan.
Juan pꞌa wa jis wala tjevele wa Jesucristo poꞌó.
Tjevele:
“Napj tjinyuc Dios Cjües sipipj jinwá tjacꞌ,
jay la pꞌaꞌape tjacꞌ.
Nayapé palá tjacꞌ Jesús ntꞌa,
ne Jesús casá jáꞌasatsja.
Püna pꞌin napj pꞌiyá ma seletsja Jesús niná Dios jas tjejyama cupj ntꞌa.
Dios nin tjiꞌyüsa la tjiji niná.
Jupj pꞌiyá nin tjejyama bautizar lis mejay napj.
Jupj napj lal tjevele püna pꞌin:
‘Jipj ca nucun napj Neqjues palá ncuwim nayapé.
Jupj yom pjaní ntꞌa ca mim lo pütꞌüs.
Yom niná napj Neqjues se ꞌaya,
gente jis lal la pütꞌüs,
Dios Cjües ca jis capj ncon̈cos’,
nin tjevele Dios napj lal.
Jupj tjevele jin tjinyuc napj.
Napj tjinyuc mpes nin tjevelé yomen niná ꞌa Dios Jatjam jupj”,
nin tjevele Juan.